Leipalingio holokausto aukų kapai

Leipalingio holokausto aukų kapai (nacionalinio reikšmingumo lygmens registrinis kultūros paveldo objektas: unikalus kodas – , senas kultūros paminklų sąrašo numeris – IV411) – istorinės holokausto aukų kapinės vakarinėje Druskininkų savivaldybės teritorijos dalyje, Leipalingio kaime (Leipalingio seniūnija), 1 km į pietus nuo kelio , Černiauskų gatvės dešinėje pusėje, Seiros kairiajame krante.

 Kapinės 

Įrengtos iškilumos pakraštyje, į pietus nuo Leipalingio civilinių kapinių. 

Stačiakampio plano, pailgos rytų – vakarų kryptimi, 10 m ilgio ir 5 m pločio, apjuostos betoninių stulpelių ir geležinių vamzdžių tvora. Ties jos rytinės dalies viduriu įrengti vienvėriai mediniai statinių varteliai. Vakarinėje dalyje stovi paminklas.

Teritorijos plotas – 50 m².

 Paminklas 

Monumentalus, dviejų tarpsnių. Postamentas betoninis, išilginto horizontalaus stačiakampio pavidalo. Virš jo kyla vertikalus, ovalo pavidalo akmuo, kurio apačia ir priekinė pusė plokščia, lygiai nupjauta. 

Priekinės plokštumos kairėje pusėje iškalta Dovydo žvaigždė, dešinėje – dvi sukryžiuotos polichromuotos rožės, o žemiau – memorialinis įrašas jidiš, lietuvių ir rusų kalbomis:
קרבּנות השואה בּלײפּון

ČIA PALAIDOTIFAŠISTINIŲ OKUPANTŲ NUŽUDYTI155 LEIPALINGIO GYVENTOJAI1941. 09. 11ЗДЕСЬ ПОХОРОНЕНЫЖИТЕЛИ ЛЕЙПАЛИНГИСАУБИТЫЕ ФАШИСТСКИМИОККУПАНТАМИ

 Istorija 

Žydų bendruomenė Leipalingyje įsikūrė 1847 m. 

Prasidėjus Vokietijos–Sovietų sąjungos karui, žydai bandė trauktis į sovietų Rusijos gilumą, tačiau netrukus buvo priversti grįžti į miestelį.

Valstybės saugumo policijos Alytaus rajono viršininko įsakymu 1941 m. vasarą pradėjus suiminėti žydus, pirmiausia buvo suimtos Leipalingio valsčiaus kaimuose gyvenusios 3–4 žydų šeimos, o po to – apie 150 miestelio žydų. Suimtieji buvo uždaryti Leipalingio sinagogoje.

1941 m. rugsėjo 11 d. į Leipalingį atvažiavo apie 20 1-ojo bataliono 3-osios kuopos policininkų, tarp kurių buvo keletas SS oberšturmfiurerio J. Hamano vadovaujamo „skrajojančio būrio“ vokiečių kareivių.Arūnas Bubnys. Holokauskas Alytaus apskrityje 1941 metais Arūnas Bubnys. Lietuvių saugumo policija ir holokaustas (1941-1944) Leipalingio policininkams buvo įsakyta prižiūrėti tvarką, konvojuoti žydus į egzekucijos vietą.

Žydai buvo šaudomi už Leipalingio parapijos kapinių, Seiros kairiajame krante iškastoje duobėje, kuriai kasti buvo mobilizuota apie 20 miestelio ir apylinkės kaimų vyrų. Žmones šaudė grupėmis. Iš pradžių buvo atvaryti vyrai, po jų – moterys, o pabaigoje vežimais atvežti seneliai ir vaikai. Iš viso nužudyti 155 žydai: 60 vyrų, 70 moterų ir 25 vaikai.Leipalingio žydų žudynės. – Holokausto Lietuvoje atlasas. Sudarė Milda Jakulytė-Vasil. – Vilnius, 2011. – P. 20–21Valentinas Brandišauskas. Lazdijų apskrities žydų likimas nacistinės okupacijos metais: nuo teisių apribojimo iki žūties. – Genocidas ir rezistencija. – Vilnius, 2008. – Nr. 1 (23). – P. 61–62

1971 m. holokausto vieta ir aukų kapas buvo įrašyti į vietinės reikšmės istorijos paminklų sąrašą (kodas IV411),Lietuvos TSR kultūros paminklų sąrašas. – Vilnius, 1973. – P. 67 1993 m. vasario 12 d. registruoti kultūros vertybių registre. Istorinį ir memorialinį vertingųjų savybių pobūdį turintis kultūros paveldo objektas.

 Šaltiniai 

 Nuorodos 

 Pinkas Hakehillot Lita: Leipalingis – JewishGen
 Leipalingis – JewishGen KehilaLinks
 Holokausto Lietuvoje atlasas

 Nuotraukos 

Kategorija:Druskininkų savivaldybės paveldas
Kategorija:Druskininkų savivaldybės kapinės
Kategorija:Žydų kapinės Lietuvoje
Kategorija:Leipalingis